මේ වනවිට රටපුරා ඉදිවෙමින් පවතින නිවාස සංඛ්‍යාව විසි දෙදහසකට ආසන්න අතර තවත් නිවාස විසි දහසක් ඉදිකිරීමට ජනතාවගෙන් ඉල්ලීම් ලැබී ඇතැයිද අමාත්‍යාංශය පවසයි.මෙම තොරතුරු අනාවරණය වූයේ ඉදිකිරීම්, ඉංජිනේරු සේවා නිවාස හා පොදු පහසුකම් අමාත්‍යාංශයේ විශේෂ ප්‍රගති සමාලෝචන රැස්වීමේදීය.එහිදී ඇමැති විමල් වීරවංශ මහතා කියා සිටියේ බැංකු මගින් ණය මුදල් ලබා ගැනීමට නොහැකි එහෙත් නිවාස අවශ්‍යතාව දැඩිව පවතින පවුල්වලට නිවාස ණය ආධාර ලබාදීම සඳහා ජාතික නිවාස සංවර්ධන අධිකාරියට මැදිහත් විය හැකි වැඩසටහන් කඩිනමින් ක්‍රියාත්මක කිරීමට කටයුතු කරන බවයි.නිවාස ඉදිකිරීම කෙරෙහි ජනතාවගේ පවතින දැඩි උනන්දුව නිසා මේ වර්ෂයේ දෙවෙනි හා තෙවැනි කාර්තුවල නිවාස ඉලක්කය තව තවත් වැඩි වන බව ඇමැතිවරා කීය.මහින්ද චින්තන ඉදිරි දැක්ම යටතේ නිවාස නොමැති සෑම පවුලකටම ස්ථිර නිවසක් ලබාදීමේ වැඩසටහනට කිසිදු බේදයකින් තොරව සියලු පාර්ශ්වයන්ගේ සහයෝගය ලබාදීම වැදගත් බවද කීය.මෙම අවස්ථාවට අමාත්‍යාංශ ලේකම් ගෝඨාභය ජයරත්න, අතිරේක ලේකම් කේ. ඩබ්. පී. දයාරත්න, ජාතිත නිවාස සංවර්ධන අධිකාරියේ සභාපති, ජයන්ත සමරවීර, ක්‍රියාකාරි අධ්‍යක්ෂ පද්ම උදයශාන්ත, සාමාන්‍යාධිකාරි, ලක්විජය සාගර පලන්සූරිය යන මහත්වරු ඇතුළු දිස්ත්‍රික් 25 නියෝජනය කරමින් දිස්ත්‍රික් කළමනාකරුවෝද සහභාගිවූහ..